**ЗА ОПЕРНАТА ДИВА ИВАНКА НИНОВА И**

 **НЕЙНОТО ТВОРЧЕСКО НАСЛЕДСТВО**

Известната и изключително оценена от вярната й публика оперна певица Иванка Нинова – един неповторим мецосопран, е родена в крайдунавския град Видин. Завършва средното си образование в музикалното училище в град Плевен със специалност „класическо пеене“, в класа на изтъкнатата преподавателка Дора Гложенска, след което е приета в Музикалната академия в София в класа на проф. Лили Стефанова.

Иванка Нинова израства в музикално семейство. Родителите й участват в оперетни спектакли и в състава на хор „Боян Чонос“. Семейната среда провокира в младото дарование страстно влечение към музикалното изкуство и вроденият й талант я насочва към пълно отдаване на избраната още в тези ранни години професия.

Веднага след завършването на висшето си образование Иванка Нинова е приета в състава на Хорова капела „Светослав Обретенов“, където се изявява като солист в множество концерти в страната и в чужбина. През 1989 г. е лауреат на конкурса „Верди гласове“ в Бусето, Италия. Същата година печели конкурс и е назначена за солист на Софийска опера и балет, където поема централния мецосопранов репертоар.

По неин избор, Иванка Нинова прави своя дебют на софийската оперна сцена с ролята на Еболи от операта „Дон Карлос“. Дълбокият й кадифен глас я прави особено подходяща за седемте най-трудни Вердиеви роли за мецосопран. Нинова демонстрира изтънчен стил и впечатляващ музикален усет, благодарение на което с годините се доказва, като изключително прецизен изпълнител в интерпретациите на принцеса Еболи /“Дон Карлос“/, Прециозила /“Силата на съдбата“/, Амнерис /“Аида“/, Азучена /“Трубадур“/, Фенена /“Набуко“/, Сузуки /“Мадам Бътерфлай“/, Кармен /“Кармен“/, МисисКуикли /“Фалстаф“/, Федерика /“Луиза Милер“/, Федора /“Федора“/, Принцеса ди Буйон /“Адриана Лековрьор“/, Керубино /“Сватбата на Фигаро“/ и много други.

Още след първите й прояви в посочените роли, музикалната критика не си спестява заслужените от певицата възторжени оценки. След поредното й изпълнение, музиковедите изтъкват, че „Иванка Нинова е певица с обемен, мек и привличащ глас с наситена и богато оцветена звукова емисия, високо интелигентно музикално чувство и прецизност в подхода си към стилистиката на героите. С безупречните си умения и техника /особено ярко демонстрирани от нея в ролята на принцеса Еболи /“Дон Карлос“/, тя доставя истинско удоволствие за публиката в оперните театри по целия свят“.

Широкият обхват на репертоара на певицата се простира от Бах до Бизе. Успоредно с работата в Софийска опера, тя развива богата концертна дейност, като солист в Реквиемите на Моцарт, Верди, Дворжак, в „СтабатМатер“ от Росини и Перголези, „Месията“ на Хендел, Девета симфония на Бетовен и много други.

За принос към руската култура, оперната дива получава приз „Золотая муза“. Тя е обявена за най-добра оперна певица в България за 1992 г. Гостувала е многократно в Италия, Австрия /оперния театър в Залцбург/, Германия /оперните театри в Манхайм, Карлсруе, Фридрихсхафен, Визбаден, Швайнфурт/, Франция, Швейцария /оперните театри във Винтертурм, Веве, Цуг/, Ирландия, САЩ, Канада, Япония, Малта, Испания, Украйна, Румъния, Северна и Южна Корея и др.

До настоящия момент Иванка Нинова е изпълнител на 20 централни оперни роли, които са включени в нейния репертоар. Многократно получава покани за участие в оперните фестивали „Reviera Swizeera” в Швейцария, „Априлска пролет“ – Пхенян, където е носител на Голямата награда, „Мария Биешу Кани“ – Молдова. Певицата е високо оценен участник в Музикални фестивали, като „Международни дни Катя Попова“ /Плевен/, „Софийски музикални седмици“ и др. Тя е правила множество записи за Българско национално радио, Радио „Лугано“ /Швейцария/, Mega Music Company, Gega News Sound Company, американската ММО. Дискографията й включва едни от най-търсените произведения „Реквием“ /Моцарт/, „Реквием“ /Верди/, „Рапсодия“ /Брамс/, „Мадам Бътерфлай“ /Пучини/, Арии от Моцарт, Фрагменти от „Евгений Онегин“. Редом с тази богата творческа дейност, доцент Иванка Нинова провежда майсторски класове в Кишинев, Молдова, Сеул, Южна Корея, Канада, Македония и България. Тя работи в изключително успешно творческо сътрудничество с най-изтъкнатите български диригенти Иван Маринов, Борис Хинчев, Руслан Райчев, Недялко Недялков, Емил Табаков, Михаил Ангелов, Методи Матакиев, Милен Начев, Георги Димитров и др. Пяла е и под диригентството на СейджиОдзава, Кен ИчикоКобаяши, Оливър фон Дохнани, Йост Майер, В. Мюнстер, Паскал Веро, Йозеф Вело, Йон Янку и Джорджо Крочи. Българските и чуждите диригенти оценяват много високо артистичните качества на оперната ни дива, която винаги се откроява с нейната завладяваща драматургия, изобретателно поднесените мизансцени, спонтанно въздействащата й емоционалност и нейното вдъхновено сценично поведение.

Иванка Нинова започва преподавателската си дейност в Националната музикална академия „Проф. Панчо Владигеров“, като асистент на проф. Лили Стефанова през 1992 г., като през 1994 г. придобива степен „преподавател“ и започва работа със самостоятелен клас по класическо пеене. От 2000 г. е удостоена с научната степен доцент, а впоследствие получава и докторско звание.

През годините доц. д-р Иванка Нинова поставя многобройни оперни и оперетни спектакли със своите ученици. Публиката дълго аплодира високопрофесионалните й постановки на „Любовен еликсир“ /Г. Доницети/ - концертно изпълнение със „Симфониета Враца“ и спектакли със „Симфониета Видин“, „Севилският бръснар“ /Дж. Росини/ - спектакли на сцената на Държавна опера Бургас и Драматичен театър Видин, „Прилепът“ /Й. Щраус/ - спектакли със „Симфониета Враца“ и „Симфониета Видин“, „Бастиен и Бастиена“ /В.А. Моцарт/ - спектакли със „Симфониета Видин“, „Телефонът“ /Джан Карло Меноти/ - спектакли със „Симфониета Видин“, „Нощният звънец“ /Г. Доницети/ - спектакли в БАН, „Оперният директор“ /Д. Чимароза/ - спектакли със „Симфониета Враца“ и „Симфониета Видин“, „Оперетна гала“ – спектакли на сцените на Драматичен театър Враца, Драматичен театър Видин, ДМБЦ „Ст. Македонски“ – София, Държавна опера Стара Загора и Държавна опера Варна.

Освен спектакли, класът на доц. д-р Нинова изнася ежегодни концерти с пиано и оркестър, където преподавателката пее съвместно със своите ученици. Нейните класове участват активно в концертната дейност на симфоничните оркестри във Видин, Враца, Плевен, Разград, София и културния афиш на градовете Габрово, Перник, Кюстендил Стара Загора, Бургас, Варна и София.

Мнозина от най-добрите ученици на доц. д-р Иванка Нинова днес са търсени и високо оценени изпълнители на българските и чуждестранните оперни сцени: Петя Петрова /мецосопран/ е носител на многобройни първи награди на международни конкурси, сред които и „Борис Христов“, „Певчески конкурс за колоратурни гласове“ – Люксембург, „ФранчискоВинас“ – Барселона. Пяла е на сцените на „КовънтГардън“ – Лондон, театъра в Реал Мадрид, Щаац опера – Берлин, Хамбург, Мюнхен, Лисабон и др. От учебната 2016/2017 г. Петя Петрова е асистент на доц. д-р Нинова.

Росен Кръстев /бас/ е солист на операта в Браумшвайк – Германия. Валерий Георгиев /тенор/ е солист на Държавна опера Варна. Участва в постановки на международна сцена в Германия, Белгия, Австрия, Италия, Испания, Русия, Казахстан и др. Михаил Михайлов /тенор/ е лауреат на Гранд при на конкурса „Балканска ромасиада“ – Москва 2016 г. Участва в многобройни концерти с Национална филхармония, гостува в постановките на оперните театри в България и чужбина. Ярко се открояват със своя талант и други ученици на доц. д-р Нинова, като Весела Янева, Доротея Доротеева, Ива Данова, Ева Перчемлиева, Биляна Трайковска, Мариян Йовановски, Михаела Берова, Таня Кирова и др.

Много млади таланти днес желаят да бъдат сред възпитаниците на доц. д-р Иванка Нинова, която е известна и с това, че се отнася към учениците си, като към свои деца и равноправни партньори. Редом с това, в тези учебни процеси и творчески отношения се спазва необходимият респект и взаимно уважение. Студентите не пропускат заедно с нея да честват официалните празници, рождените си дни, както и представителите на съседни нации демонстрират пред колегите си своите кулинарни и други творчески умения.

Не бива да пропуснем една спонтанна оценка дадена за неповторимото изкуство на доц. д-р Иванка Нинова! Известният тенор и вокален педагог Арон Аронов, гледайки поредният спектакъл на „Аида“ с участието на оперната ни дива и възхитен от нейната изява, възторжено бе обявил на всеослушание, че ако Джузепе Верди бе чул и видял това изпълнение, би нарекъл операта си не „Аида“, а „Амнерис“!

В наши дни едно от големите ни богатства са творците и музикалните дейци – изпълнители и преподаватели, които не само изпълваха сърцата и душите ни с незабравимите им прояви на сцената, но оставят след себе си безценни родни дарования, които подготвени от таланти, като доц. д-р Иванка Нинова, ще продължат да разнасят заслужената и завладяващата света слава на българското певческо и музикално изкуство!

**Акад. Валентин СТАМОВ**